ഗൂഗിൾ ക്രോം , മോസില്ല ഫയർഫോക്സ് , സഫാരി പോലുള്ള ബ്രൌസറുകളിലെല്ലാം ഇടത് ഭാഗത്ത് മുകളിൽ ചില വെബ്സൈറ്റ് ലിങ്കുകളുടെ തുടക്കത്തിൽ പച്ച പാഡ് ലോക്ക് ചിഹ്നം കാണാൻ സാധിക്കും . അത്തരം വെബ്സൈറ്റ് ലിങ്കുകൾ തുടങ്ങുന്നത് https : / / എന്നായിരിക്കും . വെബ്സൈറ്റുകളുടെ വിശ്വാസ്യത ഉറപ്പുവരുത്താനും ഈ ചിഹ്നം പരിഗണിക്കാറുണ്ട് . എന്നാൽ ഉപയോക്താക്കളുടെ വിവരങ്ങൾ ചോർത്തുന്ന പിഷിംഗ് എന്ന സൈബർ ഫ്രോഡിന് ഇത് ഉപയോഗിക്കുന്നു എന്നാണ് വെളിപ്പെടുത്തൽ . എന്നാൽ ഇന്ന് വിവരങ്ങൾ ചോർത്താൻ നിരവധി വെബ്സൈറ്റുകൾ ഈ പാഡ് ലോക്ക് ചിഹ്നം ഉപയോഗിച്ച് ശ്രമിക്കുന്നു എന്നാണ് സൈബർ സുരക്ഷാ സ്ഥാപനമായ ഫിഷ്ലാബ്സ് പറയുന്നത് . യഥാർഥത്തിൽ പച്ച പാഡ്ലോക്ക് ചിഹ്നം വെബ്സൈറ്റിൻറെ സുരക്ഷിതത്വത്തെ കാണിക്കുന്നതല്ല . നിങ്ങളും വെബ്സൈറ്റും തമ്മിലുള്ള വിവര കൈമാറ്റം എൻക്രിപ്റ്റഡ് ആണ് എന്നാണ് അത് അർഥമാക്കുന്നത് . അതായത് വെബ്സൈറ്റുകൾക്ക് നിങ്ങൾ നൽകുന്ന വിവരം മറ്റൊരാളും കാണുന്നില്ല എന്നർഥം . എന്നാൽ ഈ ചിഹ്നം ഉണ്ടെന്ന് കരുതി ആ വെബ്സൈറ്റ് വിശ്വാസയോഗ്യമാവണം എന്നില്ല . തട്ടിപ്പുകാർക്കും അത്തരം ഒരു വെബ്സൈറ്റ് നിർമിച്ചെടുക്കാം . എങ്കിലും പാഡ് ലോക്ക് ചിഹ്നത്തിന്റെ പ്രാധാന്യം നഷ്ടപ്പെടുന്നില്ല . രഹസ്യ പ്രധാനമായ വിവരങ്ങൾ കൈമാറ്റം ചെയ്യുന്നുണ്ടെങ്കിൽ ആ വെബ്സൈറ്റുകൾ എൻക്രിപ്റ്റഡ് ആണെന്ന് ഉറപ്പുവരുത്തേണ്ടതുണ്ട് . ഉദാഹരണത്തിന് പണമിടപാടുകൾ ആവശ്യമായിവരുന്ന വെബ്സൈറ്റുകൾ എൻക്രിപ്റ്റഡ് ആണെന്ന് തീർച്ചയായും ഉറപ്പുവരുത്തണം . വെബ്സൈറ്റിൻറെ യുആർഎലും മറ്റും ശ്രദ്ധിച്ച് ആ സൈറ്റ് ഉപയോഗിക്കാൻ ശ്രദ്ധിക്കണം എന്നാണ് മുന്നറിയിപ്പ് .